**Familien Hansen på Gamletangen**

Ole Hansen (1880-1954) flyttet i 1895 til Gjøvik. Ganske snart fikk han arbeid på Gjøvik Støperi hvor han i 1900 oppgis å være former. Han bodde da i Ramstads gård. Ole var sønn av Hans Johansen og Karoline Olsdatter fra Søndre Land. Ole giftet seg i 1901 med Mathilde Jensen (1878-1954) som var datter av Jens Larsen på Røyselien ved Minnesund. Ekteparet slo seg ned i Skattumsvillaen i Skolegata 14, nåværende Skolegata 12.

I Skattumsvillaen bodde det i 1910 16 personer. Blant dem var Lorentz Nitter med kona Milli og tre barn. Nitter hadde vært prest på jernbaneanlegget til Gjøvik. Familien har fulgt med på anleggsarbeidet nordover og bodde på forskjellige steder. I 1900 bodde de på Harestua gård, men flyttet samme år til Presteseter på Vestre Toten. Der ble datteren Augusta (Agga) født. Etter endt tjeneste der fikk han stilling som hjelpeprest i Gjøvik. Fra 1910 til 1915 var han sogneprest i Vardal. Sverre Skattum med kona Marie og sønnen Sverre Holm Skattum bodde også i huset i likhet med Mathilde og Ole Hansen med de fire eldste barna.

**Gamletangen**

Gamletangen var en husmannsplass under Nedre Gjøvik som i 1865 hadde to husmenn med sine familier. Nikolai Andersen, f. 1837, var husmann med jord. Husmannen Ole Johannessen hadde også jord og var i tillegg sagbruksarbeider. 10 år senere, i 1875 var så vel Andersen som Johannessen ute av bildet. I stedet var Ole Johnsen, f. 1825, husmann med jord. Han må ha vært på «hovedbølet», på den gamle husmannsplassen, som etter hvert fikk adressen Kallerudbakken 1. Mathias Christoffersen var husmann og møller. Han disponerte altså ikke jord, og det må antas at han bodde på «Solerud» som fikk adressen Kallerudbakken 5.

Ved folketellingen i 1891 ser det ut til at husmannsvesenet går mot slutten og Gjøviktangen hadde på det tidspunktet bare Hans Mathiassen, f. 1844, som husmann. Hans Mathiassen forpaktet fra 1899 Gjøviktangen av Alf Mjøen. Det bodde i 1891 12 personer på stedet fordelt på Gamletangen og Solerud. Av de fem voksne var fire av dem fabrikkarbeidere. Det har vært en stadig utskifting av beboere for i 1900 var beboerne fra 1891 borte. På Gamletangen bodde Rangdi, f. 1832, og Hans M. Tangen, f. 1843. Gjøvikstangen var kommet til som et nytt hus, det som ble Alf Mjøens vei 2B. I dette bodde 12 personer og to av de voksne mennene i huset hadde arbeid ved nyanlegget til jernbanen.

I Tangen nordre, Gamletangen, bodde i 1910 dagarbeidersken Anne Tangen, f. 1860, med to sønner. I Tangen søndre bodde Martinus Tangen, f. 1867, med kona Guri, f. 1873, og sju barn. I tillegg leide de bort rom til de godt voksne vedhuggerne Per Olsen Lauli, f. 1833 og Hans Tangen, f. 1831. Det var også plass til ugifte Randi Tangen, f. 1831, som arbeidet med husgjerning. Ett av barna til Guri og Martinus, Gunda, f. 1910, har i intervju fortalt at faren i 1905 kjøpte Melby fra Søndre Kopperud. Der bygde familien nytt hjem og ble selveiere. I henhold til folketellingene bodde de imidlertid i Søndre Tangen i 1910. Gunda har også fortalt at huset på Melby kom fra «toppen av Tonga», der den tekniske skolen ble bygget, dvs. Berghusskogen. Det eneste mulige huset må ha vært hytta til Alf Mjøen, men da har flyttingen foregått på et senere tidspunkt. Hytta må derfor ha blitt benyttet til et annet formål på Melby.

**Flytting til Tongjordet**

Mathilde og Ole flyttet i 1911 til Tangen søndre. Der ble de boende til de i 1918 kjøpte husene på Gamletangen. Eiendommen ble fradelt fra Nedre Gjøvik i 1943 og skjøtt over til Ole Hansen som dermed ble selveier på arealet som var 3.250 m2. Husmannsbruket hadde selvfølgelig fjøs og låve for husdyrene. Disse sto til langt inn på 1950-tallet. Tongjordet var fra 1935 en del av Gjøvik by og fikk etter krigen en intens periode med utvikling av boliger. Det var en selvfølge at disse fikk innlagt vann og gode sanitære forhold.

Slik var det ikke for husene i Kallerudbakken, fire i tallet. Disse lå nemlig i nabokommunen Vardal som hadde store problemer med å knytte husstandene til sitt nett for vann og avløp. I flere år forsøkte Vardal kommune å få til en avtale med Gjøvik om vann. Der var det ingen entusiasme for forslaget fordi det i alle år fram til kommunesammenslåingen i 1964 var en kamp om innbyggere. Vardal tillot utvikling av boligområder rundt Gjøvik. De som bodde i disse områdene nøt godt av å kunne bruke byens tilbud på alle måter, og mange hadde sitt arbeid der.

Beboerne i Kallerudbakken måtte skaffe seg vann fra brønner og utedoer. På grunn av det myraktige terrenget var det problematisk for noen å anlegge brønn som kunne gi godt vann. Slik var det på Gamletangen. Vannet måtte bæres og lenge måtte de hente det i Huntonkilden i skråningen ved nåværende Haakonsgate. Deretter ble det en mulighet ved Mjøenhytta før de prøvde seg med brønn på egen tomt. Først i 1957 ble det et samarbeid om vanntilførsel, og i familien Hansen var det stor glede over dette framskrittet.

Mathilde og Ole Hansen døde begge i 1954. De hadde ordnet det slik at Margith og Janna tok over eiendommen allerede i 1943. Janna døde i 1957. Hun var ugift og søsknene arvet henne. Etter et oppgjør ble hjemmel til Gamletangen overført til Margith og Valborg med like andeler. I 1963 utstedte Margith og Valborg Hansen festekontrakt til Jennys ektemann, Jens Pettersen, på tomt i Kallerudbakken 3.

**Barna til Mathilde og Ole Hansen**

Harald Hansen (1902-1987)

Margith Hansen (1904-1992)

Aksel Hansen (1907-1967)

Olav Hansen (1909-2004)

Janna Hansen (1914-1957)

Jenny Hansen (1917-1994)

Valborg Hansen (1920-2002)